《倬彼我系》
唐代·王勃

倬彼我系，出自有周。
分疆锡社，派别支流。
居卫仕宋，臣嬴相刘。
乃武乃文，或公或侯。
晋历崩坼，衣冠扰弊。
粤自太原，播徂江澨。
礼丧贤隐，时屯道闭。
王室如毁，生人多殪。
伊我有器，思逢其主。
自东施西，择木开宇。
田彼河曲，家乎汾浦。
天未厌乱，吾将谁辅。
伊我祖德，思济九埏。
不常厥所，于兹五迁。
欲及时也，夫岂愿焉。
其位虽屈，其言则传。
爰述帝制，大蒐王道。
曰天曰人，是祖是考。
礼乐咸若，诗书具草。
贻厥孙谋，永为家宝。
伊余小子，信惭明哲。
彼网有条，彼车有辙。
思屏人事，克终前烈。
于嗟代网，卒余来绁。
来绁伊何，谓余曰仕。
我瞻先达，三十方起。
夫岂不怀，高山仰止。
愿言毓德，啜菽饮水。
有鸟反哺，其声嗷嗷。
言念旧德，忧心忉忉。
今我不养，岁月其滔。
黾勉从役，岂敢告劳。
从役伊何，薄求卑位。
告劳伊何，来参卿事。
名存实爽，负信愆义。
静言遐思，中心是愧。

作者简介：王勃（649或650～676或675年），唐代诗人。汉族，字子安。绛州龙门(今山西河津)人。王勃与杨炯、卢照邻、骆宾王齐名，世称“初唐四杰”，其中王勃是“初唐四杰”之首。唐高宗上元三年（676年）八月，自交趾探望父亲返回时，不幸渡海溺水，惊悸而死。王勃在诗歌体裁上擅长五律和五绝，代表作品有《送杜少府之任蜀州》等；主要文学成就是骈文，无论是数量还是质量，堪称一时之最，代表作品有《滕王阁序》等。